રાજા-કનીમોઝી ગેલમાં, કોંગ્રેસ અતિ ઉત્સાહ-આનંદમાં, કંપનીઓને રાહતનો દમ, જજ સાઈની ૭ વર્ષની મહેનત પછી યોગ-નિદ્રામાં, વિનોદ રાય કંઠેડામાં, મનમોહનસિંહના પીએમઓના અધિકારીઓ ઉચાટમાં, કેન્દ્ર સરકાર નવી એક્શનની તૈયારીમાં, ભાજપા નિવેદનોમાં અને પ્રજા સ્તબ્ધ થઈ છે. સીબીઆઈના અધિકારીઓ તથા ફરિયાદી વકીલ આનંદ ગ્રોવર પણ આઘાતમાં જરૂર હશે. રૂ. ૧.૭૬ લાખ કરોડની ગણતરીના કહેવાતા રાષ્ટ્રીય નુકસાનનો અંદાજ તત્કાલીન કોમ્પ્ટ્રોલર ઓડિટર જનરલે ટેલીકોમ કંપનીઓને ૨ૠ સ્પેક્ટ્રમ ખૂબ ઓછા ભાવે ટેલીકોમ મંત્રી રાજાએ વેચ્યા (વહેંચ્યા) તેના લીધે થઈ શકે, તેવા અહેવાલોથી ચોંકી જઈને સુપ્રીમ કોર્ટે ૧૨૨ લાઇસન્સ રદ કરી દીધાં હતાં. સીબીઆઈ તથા એન્ફોર્સમેન્ટ ડિરેક્ટર દ્વારા જુદા જુદા ત્રણ કેસોમાં છેતરપિંડી, ફોજદારી ગુનો, ઑફિસનો/પદવીનો દુરુપયોગ વિગરે અંગેની કલમો લગાડીને અંદાજિત રૂ. ૩૦,૦૦૦ કરોડના નુકસાન અંગે કોર્ટમાં રજૂઆત થઈ હતી.